Geskorste konstabel vas wat glo vrou, kind wil vermoor(Argieffoto) ŉ Konstabel van Thohoyandou, Limpopo, is Sondag in hegtenis geneem nadat hy glo sy vrou en dogter lewend aan die brand wou steek. Die konstabel is reeds ŉ week gelede uit die polisie geskors nadat hy aangekeer is vir die beweerde aanranding van sy vrou. Hy was tydens die jongste voorval op borgtog. Volgens brig. Motlafela Mojapelo, polisiewoordvoerder, het die 35-jarige konstabel Sondag vroegoggend na sy vervreemde vrou (30) se huis gegaan en aan die venster van die kamer waar die vrou en dogter slaap, geklop. “Hy [die konstabel] het gesê dat hy vir sy kind iets gebring het om te drink. Die vrou het die venster oopgemaak en dit gevat,” sê Mojapelo. Die konstabel is weg, maar het kort daarna teruggekom, toegang tot die slaapkamer verkry en brandstof oor sy vrou en dogter uitgegooi. “Voordat hy die petrol aan die brand kon steek, het die vrou die aansteker gegryp.” Sy het daarna na die polisie gehardloop om hulp te soek terwyl die man tot bedaring gekom het. Beamptes is saam met haar terug na die huis, waar die man in hegtenis geneem is. Die konstabel sal na verwagting Maandag in die landdroshof op Thohoyandou verskyn op aanklag van poging tot moord en huisbraak. Lt.genl. Thembi Hadebe, die provinsiale polisiekommissaris in Limpopo, het die voorval ten sterkste veroordeel en sê dit is nie net ŉ verleentheid dat ŉ polisiebeampte hom na bewering aan geslagsgeweld skuldig maak nie, maar dit ondermyn ook die polisie se pogings om geslagsgeweld hok te slaan. “Ons ondersoekbeampte sal probeer verseker dat hy sy borgtog weens die jongste voorval verbeur,” sê Hadebe.